'नीच' जात का काकभुशुण्डि' धन, मद, मत्त' होकर 'परम वाचाल' और 'उग्र बुद्धि' हो गया है। तुलसी को ब्राह्मण होकर भी जीवन भर कष्ट झेलने पड़े और ये 'नीच जात' धन, मद में मस्त हैं। ऐतिहासिक अध्ययन इस बात को रेखांकित करता है कि व्यापार से जुडा 'नीची जातियों' का एक तबका इस समय में सम्पन्न हुआ था। अब यदि दलितों पर सदियों से होते आए शोषण का विरोध और उन्हें सामाजिक न्याय दिलाने वाला कोई व्यक्ति यह कहे कि अब दलितों को सवर्णों के साथ वही सलूक करना चाहिए जो सवर्णों ने दलितों के साथ किया। तो उपरोक्त ब्राह्मणों को फटकारने, आँखें दिखाने, उनसे अपनी पूजा करवाने वालों पर तुलसीदास की नाराजगी समझने का प्रयास किया जा सकता है। इतिहास हमें यह भी बताता है कि मुगल या उससे पहले की 'इस्लामी सत्ता' ने भारतीय समाज के इस सांस्कृतिक मतभेद में किसी प्रकार का सकारात्मक या नकारात्मक हस्तक्षेप नहीं किया था। हाँ इस बात को कोई नहीं झुठला सकता कि तुलसी, वर्ण-व्यवस्था के समर्थक थे, लेकिन इस विखंडित भारतीय समाज को एक सूत्र में बाँधना उनका लक्ष्य था। यह उनकी और उनके समय दोनों की सीमा थी कि इस समाज की व्यवस्था क्या हो, इस प्रश्न का जवाब उन्हें वर्णगत समाज में ही मिला। किन्तु समय ने कुछ जीवन मूल्यों को तब तक प्रतिष्ठित कर दिया था।